
Περιγραφή που δημιουργήθηκε αυτόματα]
         ΚΥΡΙΑΚΟΣ ΒΕΛΟΠΟΥΛΟΣ
Αθήνα 13-2-2025
ΠΡΟΤΑΣΗ ΝΟΜΟΥ
«Κατάργηση του νόμου 3126/2003 περί Ποινικής Ευθύνης των Υπουργών.

ΑΙΤΙΟΛΟΓΙΚΗ ΕΚΘΕΣΗ
Σύμφωνα με την παράγραφο 1 του άρθρου 86 του Συντάγματος «Μόνο η Βουλή έχει την αρμοδιότητα να ασκεί δίωξη κατά όσων διατελούν ή διετέλεσαν μέλη της Κυβέρνησης ή Υφυπουργοί για ποινικά αδικήματα που τέλεσαν κατά την άσκηση των καθηκόντων τους, όπως νόμος ορίζει. Απαγορεύεται η θέσπιση ιδιώνυμων υπουργικών αδικημάτων.». Στις δε υπόλοιπες παραγράφους του ίδιου άρθρου εξειδικεύεται ο τρόπος που θα λάβει χώρα η άσκηση δίωξης. 
Ειδικότερα, σύμφωνα με την παράγραφο 2, δεύτερο εδάφιο του ίδιου άρθρου «Αν στο πλαίσιο άλλης ανάκρισης, προανάκρισης, προκαταρκτικής εξέτασης ή διοικητικής εξέτασης προκύψουν στοιχεία, τα οποία σχετίζονται με τα πρόσωπα και τα αδικήματα της προηγούμενης παραγράφου, αυτά διαβιβάζονται αμελλητί στη Βουλή από αυτόν που ενεργεί την ανάκριση, προανάκριση ή εξέταση.». Η απαράδεκτη αυτή διάταξη δένει τα χέρια της Δικαιοσύνης και προστατεύει τα νυν ή διατελέσαντα μέλη της κάθε κυβέρνησης και τους υφυπουργούς, που διέπραξαν εγκλήματα κατά την άσκηση των καθηκόντων τους, καθόσον υποχρεώνει τον διενεργούντα ανακριτική πράξη να σταματήσει αμέσως κάθε έρευνα που αφορά στα ανωτέρω πρόσωπα και να αποστείλει τον φάκελο αμελλητί στο «προστατευτικό» περιβάλλον της κυβερνητικής πλειοψηφίας, εάν η υπόθεση αφορά σε μέλος της εν ενεργεία κυβέρνησης ή αντίθετα στο εχθρικό περιβάλλον, αν αφορά σε μέλος προηγούμενης κυβέρνησης αντιπολιτευτικού κόμματος. 
Η άποψή μας είναι ότι το συγκεκριμένο άρθρο 86 του Συντάγματος πρέπει να καταργηθεί και θα καταβάλουμε κάθε προσπάθεια, με τη δύναμη του λαού, να το καταργήσουμε στην επερχόμενη αναθεώρηση του Συντάγματος.
[bookmark: _GoBack]Στο ίδιο άρθρο 86 του Συντάγματος, υπήρχε διάταξη, η οποία προέβλεπε την σύντομη αποσβεστική προθεσμία της παρόδου δύο Τακτικών Συνόδων της Βουλής, της επόμενης κοινοβουλευτικής περιόδου εκείνης στην οποία τελέστηκε το υπουργικό έγκλημα. Η συγκεκριμένη διάταξη καταργήθηκε με την τελευταία αναθεώρηση του Συντάγματος η οποία και ισχύει από της δημοσιεύσεώς στην Εφημερίδα της Κυβερνήσεως την 24-12-2019 (ΦΕΚ 211/24-12-2019, Τεύχος Πρώτο). Παρότι όμως υπήρξε η ανωτέρω συνταγματική αναθεώρηση, εντούτοις μέχρι σήμερα η κυβέρνηση δεν έχει φέρει νομοσχέδιο που να τροποποιεί αντίστοιχα και τον εφαρμοστικό νόμο της ανωτέρω πρώτης παραγράφου του άρθρου 86 του Συντάγματος (Νόμος 3126/2003), με αποτέλεσμα στο άρθρο 3 παράγραφο 2 του νόμου αυτού να εξακολουθεί να αναφέρεται ότι: «Το αξιόποινο των πράξεων των Υπουργών, που αναφέρονται στο άρθρο 1 παρ. 1, εξαλείφεται με το πέρας της δεύτερης τακτικής συνόδου της βουλευτικής περιόδου που αρχίζει μετά την τέλεση της αξιόποινης πράξης, εάν ως τότε η Βουλή δεν έχει αποφασίσει να ασκήσει ποινική δίωξη κατά του Υπουργού, σύμφωνα με όσα ορίζονται στο νόμο αυτόν.». Δηλαδή, εσκεμμένα η παρούσα κυβέρνηση δεν έχει καταργήσει την ανωτέρω διάταξη, με αποτέλεσμα να τίθεται πρόβλημα κατά τη δίωξη των εγκλημάτων των υπουργών της.
Με την παρούσα πρόταση νόμου και δεδομένου ότι στοχεύουμε στην πλήρη κατάργηση του ανωτέρω άρθρου 86 του Συντάγματος, προτείνουμε αντίστοιχα και την πλήρη κατάργηση του Νόμου για την Ποινική Ευθύνη των Υπουργών (Ν. 3126/2003), και μάλιστα αναδρομικά, κυρίως σε ότι αφορά στην παράγραφο 2 του άρθρου 3 του Ν. 3126/2003, καθόσον θεωρούμε ότι υπερισχύει η κατάργηση της σχετικής σύντομης αποσβεστικής προθεσμίας από τη δημοσίευση της αναθεώρησης του ίδιου του Συντάγματος στην Εφημερίδα της Κυβερνήσεως την 24-12-2019 (ΦΕΚ 211/24-12-2019, Τεύχος Πρώτο). 
ΚΑΤΑΡΓΟΥΜΕΝΕΣ ΔΙΑΤΑΞΕΙΣ
1) Ο Νόμος 3126/2003 (ποινική Ευθύνη των Υπουργών)
2) Κάθε άλλη διάταξη που έχει άμεση ή έμμεση σχέση με τις ανωτέρω καταργούμενες διατάξεις.

